ΝΕΟΕΛΛΗΝΙΚΗ ΛΟΓΟΤΕΧΝΙΑ ΘΕΩΡΗΤΙΚΗΣ ΚΑΤΕΥΘΥΝΣΗΣ

**Γιώργη Παυλόπουλου, Τα αντικλείδια**

**Η Ποίηση είναι μια πόρτα ανοιχτή.**

Πολλοί κοιτάζουν μέσα χωρίς να βλέπουν

τίποτα και προσπερνούνε. Όμως μερικοί

κάτι βλέπουν, το μάτι τους αρπάζει κάτι

και μαγεμένοι πηγαίνουνε να μπουν.

Η πόρτα τότε κλείνει. Χτυπάνε μα κανείς

δεν τους ανοίγει. Ψάχνουνε για το κλειδί.

Κανείς δεν ξέρει ποιος το έχει. Ακόμη

και τη ζωή τους κάποτε χαλάνε μάταια

γυρεύοντας το μυστικό να την ανοίξουν.

Φτιάχνουν αντικλείδια. Προσπαθούν.

Η πόρτα δεν ανοίγει πια. Δεν άνοιξε ποτέ

για όσους μπόρεσαν να ιδούν στο βάθος.

Ίσως τα ποιήματα που γράφτηκαν

από τότε που υπάρχει ο κόσμος

είναι μια ατέλειωτη αρμαθιά αντικλείδια

για νʼ ανοίξουμε την πόρτα της Ποίησης.

**Μα η Ποίηση είναι μια πόρτα ανοιχτή.**

**Ερωτήσεις:**

**1.** Κάποια από τα χαρακτηριστικά της ποίησης του Παυλόπουλου, όπως εμφανίζονται στο συγκεκριμένο ποίημα, είναι: η χρήση απλής καθημερινής γλώσσας, η κυριαρχία των κύριων προτάσεων και η χρήση συμβόλων. Να γράψετε ένα παράδειγμα για καθένα από αυτά. [Μονάδες 15]

**2.** α. Να εντοπίσετε **μία αντίθεση** και **μία μεταφορά** και να σχολιάσετε τη λειτουργία τους στο ποίημα. β. Με ποιο εκφραστικό σχήμα τελειώνει το ποίημα και γιατί νομίζετε ότι ο ποιητής το επιλέγει; [Μονάδες 20]

**3.** α. Για ποιους λόγους θα μπορούσατε να χαρακτηρίσετε «Τα αντικλείδια» ως ένα «ποίημα για την ποίηση»; β. Τι συμβολίζουν τα αντικλείδια; [Μονάδες 20]

**4**. Να σχολιάσετε σε μία παράγραφο (100-120 λέξεων) το περιεχόμενο των ακόλουθων στίχων: **Όμως μερικοί κάτι βλέπουν, το μάτι τους αρπάζει κάτι / και μαγεμένοι πηγαίνουνε να μπουν»** [Μονάδες 25]

**5**. Ποιες διαφορές υπάρχουν στον τρόπο που προσεγγίζει την ποίηση ο Παυλόπουλος και στον τρόπο που την αντιλαμβάνεται ο Γκόρπας στο παρακάτω ποίημά του; [Μονάδες 20]

**Θωμάς Γκόρπας, «Ποίηση»**

Ποίηση

ανάμνηση από φίλντισι

περίπατος τα ξημερώματα

άναμμα τσιγάρου κατά λάθος από φεγγάρι

χαρταετός που ξέφυγε απ’ τα χέρια παιδιού

κλάμα παιδιού στη μέση πανηγυριού

φιλία ανάμεσα σε δυο προδοσίες

κλωνάρι που ταξιδεύει

δασκάλα μόνη μελαγχολική στο διάλειμμα

ένα βιολί που παίζει μοναχό του

αριθμός 709

της καρδιάς τα μέσα φυλλώματα

χαλκός χαλκωματένια χαλκωματάς-όλα τα παλιά γυαλίζω

χρυσάφι για όλους ή για κανένα

πόλη που κυριεύτηκε άδεια μετά μακρά πολιορκία

παλιές φωτογραφίες και μακρυμπάνι της μνήμης

πεταλούδα που γλιτώνει απ’ τη φωτιά

φωτιά που γλιτώνει απ’ τα νερά

χαρά που γλιτώνει απ’ τα γεράματα

βιολέτες σ’ άσπρο λαιμό

άσπρο άλογο που τρέχει σε μαύρο ουρανό

μαύρος ήλιος καλοκαιρινός

άσπρος ήλιος χειμωνιάτικος

λεμόνι κάρβουνο γλυκό του κουταλιού

νύχτα στρωμένη τσιγάρα

λέξεις.